ซัมซุงผงาด ยอดขายพุ่งQ1แสนล้าน
ซัมซุงยิ้มฟันกำไรไตรมาสแรกของปีกว่า 1.5 แสนล้านบาท เหตุยอดขายสมาร์ตโฟน-แท็บเล็ตพุ่ง
7 เม.ย. 2555

ซัมซุงยิ้มฟันกำไรไตรมาสแรกของปีกว่า 1.5 แสนล้านบาท เหตุยอดขายสมาร์ตโฟน-แท็บเล็ตพุ่ง 
ซัมซุง อิเล็กโทรนิกส์ ผู้ผลิตสมาร์ตโฟนและอุปกรณ์ไฟฟ้ารายใหญ่ที่สุดจากเกาหลีใต้เปิดเผยผลกำไรประจำไตรมาสแรกของปี 2555 ว่า บริษัทสามารถทำกำไรได้ถึง 5,150 ล้านเหรียญสหรัฐ (ราว 1.55 แสนล้านบาท) ซึ่งเพิ่มขึ้นจากช่วงเดียวกันของปีก่อนหน้าถึง 2 เท่าตัว โดยเป็นผลมาจากยอดขายของสมาร์ตโฟนและแท็บเล็ตรุ่นใหม่ กาแล็กซี โน้ต ฟาบเล็ต ที่ปรับตัวเพิ่มสูงขึ้น โดยเฉพาะยอดขายสูงเกินคาดของกาแล็กซี โน้ต ซึ่งเป็นทั้งโทรศัพท์เคลื่อนที่และแท็บเล็ตขนาดเล็ก โดยมีขนาดหน้าจอเล็กกว่าไอโฟนของแอปเปิลถึงครึ่งหนึ่ง
รอยเตอร์สรายงานว่า ยอดขายของกาแล็กซี โน้ต ที่มากกว่า 5 ล้านเครื่อง นับตั้งแต่เปิดตัวเมื่อเดือน ต.ค.ปีที่แล้ว ส่งผลให้ซัมซุงเริ่มเชื่อมั่น และมีความหวังที่จะก้าวขึ้นมาเป็นผู้นำตลาดสมาร์ตโฟนแทนแอปเปิล หลังจากที่ได้รับการขนานนามว่าเป็นผู้ตามที่รวดเร็วของแอปเปิลมาโดยตลอด 
ลีคาอูน นักวิเคราะห์จากฮานา แดตู ซีเคียวริตี คาดว่า ยอดขายของกาแล็กซี โน้ต น่าจะปรับตัวเพิ่มมากขึ้นอีกในไตรมาส 2 ของปี ซึ่งจะส่งผลให้ยอดขายอุปกรณ์เสริมของซัมซุงเพิ่มตามไปด้วย
ทั้งนี้ นักวิเคราะห์ส่วนใหญ่เห็นตรงกันว่า ผลกำไรที่มากขึ้นของซัมซุงสะท้อนให้เห็นถึงความแข็งแกร่งของตลาดสมาร์ตโฟนและแท็บเล็ตของโลก และกลายเป็นแรงกดดันให้ผู้ผลิตรายอื่นๆ เร่งพัฒนาตนเองเพื่อช่วงชิงส่วนแบ่งตลาด